Diari Oficial de la Generalitat Valenciana


Sumari del DOGV 6158, del 03-12-2009 (2009/13047)

RESOLUCIÓ de 25 de novembre de 2009, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre l'Institut Valencià de Conservació i Restauració de Béns Culturals i les Escoles d'Artesans Fundació de la Comunitat Valenciana per a la restauració dels seus fons i col·laboracions en l'àmbit del seus respectius fins.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6158

Data del DOGV
:   03-12-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/13138


Data del document
:   25-11-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Institut Valencià de Conservació i Restauració de Béns Culturals
    * ben cultural
    * fundació
    * cooperació administrativa
    * producció artesanal

RESOLUCIÓ de 25 de novembre de 2009, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre l'Institut Valencià de Conservació i Restauració de Béns Culturals i les Escoles d'Artesans Fundació de la Comunitat Valenciana per a la restauració dels seus fons i col·laboracions en l'àmbit del seus respectius fins.  
 [2009/13620]  
L'Institut Valencià de Conservació i Restauració de Béns Culturals i les Escoles d'Artesans Fundació de la Comunitat Valenciana han subscrit, després de la tramitació prèvia reglamentària, el 29 de setembre de 2009, un conveni marc de col·laboració per a la restauració dels seus fons i col·laboracions en l'àmbit del seus respectius fins.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 2252/2009, i que figura com a annex d'esta resolució.  
València, 25 de novembre de de 2009.- El director general del Secretariat del Consell: Ángel Mompó Romero.  
Conveni marc de col·laboració entre l'Institut Valencià de Conservació i Restauració de Béns Culturals i les Escoles d'Artesans Fundació de la Comunitat Valenciana per a la restauració dels seus fons i col·laboracions en l'àmbit dels seus respectius fins.  
València, 29 de setembre de 2009   
Reunits  
Per una part, Carmen Pérez García, directora gerent de l'Institut Valencià de Conservació i Restauració de Béns Culturals, facultada expressament per a este acte en virtut del que disposa l'apartat 1 de l'article 10 de la Llei 5/1999, de 9 d'abril, de Creació de l'Institut Valencià de Conservació i Restauració de Béns Culturals.  
I per l'altra, Antonio Salinas Vila, president de les Escoles d'Artesans Fundació de la Comunitat Valenciana, en virtut del nomenament conferit pel Consell de Patrons el 20 d'abril de 2005.  
Ambdós parts intervenen amb la representació i amb les facultats que els seus respectius càrrecs els conferixen per a formalitzar el present conveni de col·laboració, els quals declaren vigents i no revocats, i a este efecte,   
Manifesten  
Que la Generalitat Valenciana, segons disposa la Llei 4/1998, d'11 de juny, del Patrimoni Cultural Valencià (d'ara en avant IVC+r o Institut), té encomanada la protecció, la conservació, i l'increment del patrimoni cultural valencià, per a la qual cosa, entre d'altres actuacions, va crear, per mitjà de la Llei 5/1999, de 9 d'abril, com a institució especialitzada i amb la màxima qualificació en l'assistència científica i tècnica, l'Institut Valencià de Conservació i Restauració de Béns Culturals.  
Que l'Institut de Conservació i Restauració té com a fins la protecció, difusió, conservació i restauració de béns culturals, els quals entén com els integrants del patrimoni cultural valencià.  
Que l'Escola d'Artesans està interessada a contribuir en la restauració i la posada en valor dels seus fons artístics i documentals, així com a demanar l'assistència tècnica i científica de l'Institut Valencià de Conservació i Restauració de Béns Culturals, i a contribuir en la formació i investigació del sector de la conservació i restauració del patrimoni i dels seus professionals, i en totes les activitats que siguen coincidents amb els seus fins.  
Que en relació amb esta actuació i en virtut de l'interés comú d'ambdós institucions per a la intervenció en les accions formatives, de difusió, investigadores i de conservació i restauració en l'àmbit de la conservació i restauració de béns culturals que es realitzen, enteses amb un caràcter ampli, el desplegament de les quals s'ha estimat convenient per ambdós parts, i d'acord amb el que establix l'article 2 de la Llei 5/1999, de Creació d'este Institut, les entitats ací representades subscriuen el present conveni de col·laboració de conformitat amb les següents clàusules.  
Clàusules  
Primera. Objecte  
L'objecte del present conveni és articular la col·laboració de l'Institut Valencià de Conservació i Restauració de Béns Culturals i les Escoles d'Artesans, tot això dins de les funcions encomanades per l'article 3 de la Llei 5/1999, de 9 d'abril, de Creació de l'Institut.  
Segona. Aportació de les parts  
Per a la realització de cada intervenció, les parts establiran en la corresponent addenda tècnica del present conveni, que en forma part indissoluble, la competència que ha d'exercir cada administració, així com les aportacions i obligacions assumides per les parts.  
L'Escola d'Artesans Fundació de la Comunitat Valenciana prestarà tota la col·laboració administrativa que requerisca l'execució del present conveni. A este efecte, es facilitarà a l'Institut Valencià de Conservació i Restauració de Béns Culturals el lliure accés a les instal·lacions, béns i documents que es necessiten per al desplegament del servici objecte del conveni, i, així mateix, s'aportarà l'assistència personal indispensable per a la realització de les tasques relacionades.  
Tercera. Divulgació i comunicació  
Qualsevol de les parts firmants podrà utilitzar i difondre el contingut del present conveni de la manera que considere més adequada per a la promoció de la seua pròpia imatge.  
En totes les actuacions de comunicació i difusió s'haurà de fer constar la cooperació de les parts i, si és procedent, el logotip de les entitats col·laboradores implicades.  
En el cas que alguna de les parts firmants no facilite este element, la contrapart estarà facultada per a col·locar algun element publicitari propi.  
Quarta. Publicacions  
En el cas de derivar-se de l'actuació realitzada algun tipus de publicació, hauran de figurar-hi els crèdits de les entitats col·laboradores amb els noms dels restauradors que hagen treballat en l'obra.  
En el text es farà menció expressa del fet que la dita intervenció ha sigut realitzada gràcies a la col·laboració de l'Escola d'Artesans Fundació de la Comunitat Valenciana i de la Generalitat Valenciana a través de l'Institut Valencià de Conservació i Restauració de Béns Culturals.  
La part o entitat que efectue la publicació haurà d'entregar almenys deu exemplars a l'altra entitat per a fins divulgatius i culturals.  
Els originals d'esta documentació estaran custodiats a les instal·lacions de l'IVC+r, i els fruits i estudis derivats de la seua restauració seran propietat de l'IVC+r, que també els custodiarà, sense perjuí que s'hi puga accedir d'acord amb allò per la Llei Orgànica 15/1999, de Protecció de Dades, de 13 de desembre.  
En acabar la relació derivada del present conveni, quedaran en propietat de l'IVC+r totes les llicències, les fotografies, els documents generats en qualsevol tipus de suport, les aplicacions artístiques, els processos artístics innovadors, etc., conseqüència de les presents actuacions, amb menció expressa de la cessió de propietat intel·lectual a l'Institut, i l'Institut quedarà obligat a enviar una còpia dels documents mencionats a l'Escola d'Artesans Fundació de la Comunitat Valenciana.  
Cinquena. Comissió  
A fi de fer el seguiment d'allò acordat en este conveni i de procedir a la firma d'addendes posteriors, es constituïx una comissió composta per la directora gerent de l'Institut Valencià de Conservació i Restauració de Béns Culturals, o la persona que designe, i per un representant designat per les Escoles d'Artesans Fundació de la Comunitat Valenciana, en la qual es debatran totes les qüestions relatives al desplegament de l'actuació i s'efectuaran el seguiment i la justificació de les aportacions econòmiques de les parts.   
Així mateix, la comissió podrà, per l'acord unànime dels membres, introduir modificacions puntuals en el contingut i els terminis dels treballs, tendents a una millor consecució dels objectius previstos. Estes modificacions hauran de ser degudament motivades i no podran tindre efectes econòmics que impliquen cap canvi en les condicions acordades en el conveni. D'altres modificacions substancials o que puguen implicar efectes econòmics hauran de ser objecte d'un nou conveni. En cas de plantejar-se situacions de conflicte no resoltes per la comissió, caldrà ajustar-se al que disposen la legislació vigent i la clàusula deu d'este conveni.  
En el cas que el cost de l'actuació supere l'import estimat en el pressupost previ, la comissió establirà la quantitat amb què contribuirà cada una de les parts, segons les seues aportacions inicials.  
Sisena. Duració  
El present conveni se subscriu amb caràcter indefinit, i una de les parts podrà denunciar-lo amb, almenys, un mes d'antelació respecte de l'últim any de compliment, amb el justificant de recepció fefaent.  
En este cas, les parts es comprometen a completar l'execució de les accions en marxa, i el finançament es limitarà a la transferència dels fons necessaris per al compliment de les accions i a facilitar els processos requerits.  
Setena. Resolució  
El present conveni es resoldrà o s'extingirà per qualsevol de les causes següents:  
a) Incompliment de qualsevol de les clàusules o obligacions previstes en el conveni.  
b) Acord mutu de les parts en la forma establida en la clàusula sisena.  
c) Finalització o desaparició de l'objecte del conveni.  
d) Totes altres causes previstes en la legislació vigent.  
Huitena. Prevenció de riscos laborals  
Ambdós parts es comprometen al compliment del Reial Decret 171/2004, de 30 de gener pel qual es desplega l'article 24 de la Llei 31/1995, de 8 de novembre, de Prevenció de Riscos Laborals, en matèria de coordinació d'activitats empresarials, i aporten el seu pla de prevenció, adjunt.   
Novena. Protecció de Dades  
Per mitjà d'este contracte, les parts autoritzen el tractament de les seues dades personals amb l'únic fi de dur a terme les gestions encomanades. Les parts conserven el dret d'accés, rectificació i cancel·lació de les dades subministrades per mitjà d'una comunicació escrita, en els termes establits en la Llei 15/1999, de 13 de desembre, de Protecció de Dades de Caràcter Personal.  
Deu. Jurisdicció competent  
Les parts, amb renúncia a qualsevol altre fur que poguera correspondre'ls, acorden sotmetre als jutjats i tribunals de la ciutat de València les controvèrsies que pogueren sorgir del present conveni.  
I, com a prova de conformitat, les parts firmen el present conveni de col·laboració en el lloc i la data abans indicats.  
La directora gerent de l'Institut Valencià de Conservació i Restauració de Béns Culturals: Carmen Pérez García  
El president de les escoles d'artesans Fundació de la Comunitat Valenciana: Antonio Salinas Vila